Regensburglased avastasid endas armastuse oma vanalinna vastu alles üsna hilja. Veel 1960. aastail peeti plaani ajalooline hoonestus maha lammutada ja selle asemele uus linn rajada. Tänapäeval on kõik rõõmsad, et asi niikaugele ei jõudnud, ning alates 1970ndaist aastaist hoitakse vanalinna hästi ja  ajaloopärandit taastatakse ja kaitstakse hoolega. Et see end ära tasub, seda näevad igal aastal miljonid külastajad. Sest nagu peaaegu kõigis Kesk-Euroopa linnades, avaneb siin kõikjal, kuhu pilk langeb, fantastiline vaade linna üle 2000-aastasele ajaloole. Regensburgis on üle 1500 muinsuskaitsealuse hoone; 984 neist moodustavad ansambli "Vanalinn ja Stadtamhof", mis kanti 2006. aastal UNESCO Maailmapärandi nimistusse. Kivisild, toomkirik ja juurviljaturg koos Püha Johannese katedraali, Toomaardemuuseumi, kindluselaadse patriitside elamuga heinasadamas ja ajaloolise aadlike apteegiga kuuluvad Regensburgi tähtsaimate ehitusmälestiste hulka - ja ometi moodustavad nad vaid pisikese osa linna võrratutest vaatamisväärsustest. Püha Ulrichi kirik koos diötseesimuusumiga, endine toompraostkonnahoone, Dachauplatz, Neupfarrplatz, Vana viljaturg, Kapsaturg ja Zieroldsplatz, Raekojaplats ja Haidplatz, Porta Praetoria ja tornelamud - seegi on valik kauneid väljakuid, ansambleid ja ehitisi, mille kirjeldamiseks ei piisa sõnast imeline.